Predkladacia správa

Uznesením vlády SR č. 42/2002 bol schválený materiál „Správa o realizácii Telekomunikačnej politiky na roky 2000 – 2002“, ktorým bola ministrovi dopravy, pôšt a telekomunikácií v zmysle bodu B.1. uložená úloha v termíne do 31. decembra 2002 predložiť na rokovanie vlády vyhodnotenie Telekomunikačnej politiky SR na roky 2000 – 2002.
Telekomunikačná politika SR na roky 2000 – 2002 stanovovala stratégiu rozvoja telekomunikácií do obdobia úplnej liberalizácie telekomunikačného trhu v Slovenskej republike, t. j. do 31. decembra 2002. 
Cieľom Telekomunikačnej politiky SR na roky 2000 – 2002 bolo zaviesť rovnaké transparentné podmienky pre rozvoj telekomunikačného trhu v  Slovenskej republike a vytvorenie podmienok pre vstup do európskych a svetových štruktúr. Schválením nového zákona o telekomunikáciách, vznikom nezávislého regulačného orgánu v sektore – Telekomunikačného úradu SR a privatizáciou Slovenských telekomunikácií, a. s. boli splnené podstatné úlohy Telekomunikačnej politiky a plnením jej ďalších záverov sa Slovenská republika približuje ku krajinám EÚ.
Sektor telekomunikácií na Slovensku prechádza v súčasnosti poslednou fázou v procese dosiahnutia úplnej liberalizácie. Vplyvom technologického rozvoja a liberalizácie sa zmenili regulačné pravidlá v sektore a výraznou mierou sa dynamizuje telekomunikačné prostredie. Dôkazom toho je aj prijatie nového regulačného rámca pre elektronické komunikácie Európskou úniou. Slovenská republika sa už v súčasnosti pripravuje na implementáciu tejto európskej legislatívy v oblasti elektronických komunikácií a služieb. 

Zámerom predkladaného materiálu je bilancovanie vývoja v oblasti telekomunikácií  zhodnotením záverov, ktoré boli stanovené v Telekomunikačnej politike SR na roky 2000 – 2002 (Príloha 4). Ich splnenie totiž vytvorí predpoklady k úplnej liberalizácii telekomunikačného trhu (od 1. 1. 2003) v zmysle uznesenia vlády SR č. 438/1997. Táto podrobná správa, týkajúca sa záverečného, komplexného hodnotenia plnenia úloh Telekomunikačnej politiky mapuje kľúčové oblasti telekomunikácií od júna 2000 až do októbra 2002. Časový rozsah plnenia úloh a záverov Telekomunikačnej politiky SR na roky 2000 - 2002 bol v prevažnej miere dodržaný a u niektorých úloh môže ich postupné plnenie presiahnuť aj do ďalšieho obdobia, zachovávajúc tak kontinuitu procesov harmonizácie v rámci medzinárodných a národných pravidiel. Tieto úlohy sa stanú súčasťou pripravovanej Národnej telekomunikačnej politiky. 

Súčasťou predkladaného materiálu sú aj prílohy, ktoré buď formou vybraných ukazovateľov (Príloha 1), zoznamom legislatívnych úprav, všeobecných povolení a cenových opatrení, ktoré boli vydané v súlade so zákonom č. 195/2000 Z. z. o telekomunikáciách (Príloha 2) alebo uzatvorenými dvoj a mnohostrannými dohodami (Príloha 3), zobrazujú vývoj v sektore telekomunikácii nielen na úrovni národnej, ale i na úrovni medzinárodnej.